**Oponentský posudok**

na inauguračný spis uchádzača
v konaní o vymenovanie za profesora v odbore obchodné a finančné právo (odbor habilitačného konania a inauguračného konania)

Uchádzač: doc. JUDr. Martin Kubinec, PhD.,

Pracovisko uchádzača: Právnická fakulta UMB Banská Bystrica, Katedra obchodného a finančného práva, súčasne od roku 2019 aj Katedra občianskeho a pracovného práva, vedúci katedry

Oponent: prof. JUDr. Ján Cirák, CSc.,

Pracovisko oponenta: Univerzita Mateja Bela, Právnická fakulta, Banská Bystrica, Komenského 20, Katedra občianskeho a pracovného práva, člen katedry

Rozhodnutím Vedeckej rady Univerzity Mateja Bela v Banskej Bystrici, Právnickej fakulty som bol schválený za oponenta v konaní na vymenovanie za profesora uchádzača doc. JUDr. Martina Kubinca, PhD., v odbore obchodné a finančné právo (odbor habilitačného konania a inauguračného konania). V nadväznosti na túto skutočnosť som vypracoval tento oponentský posudok.

**I. Pedagogické pôsobenie uchádzača na vysokej škole:**

Uchádzač nepretržite, t. j. od ukončenia svojho právnického štúdia na PF UMB v roku 2002 až do dneška, kontinuálne pôsobí v oblasti právnického vysokoškolského vzdelávania. Dlhoročnú akademickú kariéru zviazal s Katedrou obchodného, finančného a hospodárskeho práva a neskôr aj Katedrou občianskeho a pracovného práva Právnickej fakulty UMB v Banskej Bystricie. Tu sa pedagogicky systematicky postupne profiloval. Najskôr ako doktorand a asistent a neskôr odborný asistent, od roku 2019 v zaradení docent a rovnako aj vedúci Katedry občianskeho a pracovného práva.

Treba vyzdvihnúť, že uchádzač patrí k tým pedagógom, ktorí do svojej práce so študentami vedia premietnuť kvalitnú a inovatívnu, na  prax v odbore prepojenú a tak potrebnú vysokoškolskú metodiku. Za jeho osobitný prínos k rozvoju vedného odboru obchodné a finančné právo považujem najmä jeho schopnosti vykročiť z akademickej hraníc, ktoré dokáže pútavo a nezameniteľným spôsobom spojiť tak s teoreticko-právnymi analýzami ako aj s konkrétnymi výzvami legislatívnej a aplikačnej praxe. Tento prístup mu umožňuje jeho dlhoročná angažovanosť v problematike vedného odboru. Uchádzač svoje odborné pohľady preukazuje významným podielom či príspevkami predovšetkým v odbornej spisbe, inak povedané pri vedeckom a odbornom komentovaní kľúčových inštitútov slovenského obchodného práva. Bokom jeho pozornosti však neostali ani publikačné výstupy orientovné na študijnú literatúru , ktoré sú bezprostredne pertraktované vo výučbe ním zabezpečovaných profilových pedagogických disciplín Právo obchodných spoločností a Právo voči nekalej súťaži, ktoré uchádzač zaviedol do študijných plánov ako povinne voliteľné predmety.

Pedagogickú osobnosť uchádzača dokresľujú ďalšie pozitívne vlastnosti. Ako dlhoročný starší kolega uchádzača spomeniem najmä systematičnosť a obsahovú kvalitu jeho dlhoročného pedagogického pôsobenia na vysokej škole. Uchádzač teda nielen že dlhoročne pôsobil a pôsobí vo všetkých stupňoch vysokoškolského právnického vzdelávania, ale neustále sa podieľa na vypracúvávaní, resp. inováciách učebných programov právnického vzdelávania, informačných listov právnických predmetov, patrí medzi popredných predstaviteľov fakulty, ktorí sa aktívne zapájajú do zavádzania programov kvality vo väzbe na súčasné zásadné zmeny vyplývajúce z nových trendov posudzovania kvality moderného právnického štúdia.

Hodnotenie priebehu pedagogickej činnosti uchádzača by nebolo úplné bez poukazu na jeho širokú prednáškovú činnosť, ktorá presahuje nielen rámec fakulty ale aj Slovenskej republiky.

Ako docent na Katedre obchodného a finančného práva vykonáva uchádzač rozsiahlu pedagogickú činnosť v doktorandskom štúdiu, ktorá vyplýva zo zabezpečovania procesov doktorandského štúdia. Pohľad na profilujúce predmety – Obchodné právo, Konkurzné právo, Hospodárske právo, Právo cenných papierov, Klinika obchodného práva, Obchodné záväzky, Hospodárske právo – poukazujú okrem iného aj na širokú anticipáciu perspektívnych úloh slovenskej komercionalistiky, ktoré sú využiteľné pri formovaní budúcej podoby nového slovenského súkromného práva vrátane jeho európskych dimenzií. Doterajšie výsledky takto orientovaného úsilia uchádzača poukazujú na jeho ambície riešiť aj tie najnáročné propedeutické a pedagogické úlohy s jasným výchovno vzdelávacím cieľom – pripraviť vysoko perspektívnych a kvalifikovaných odborníkov so zameraním na súkromné právo vo všeobecnosti a osobitne so špecializáciou na obchodné právo.

Splnenie pedagogických kritérií doložil uchádzač údajmi o školiteľstve záverečných prác, pričom uvádza počet diplomových prác 187 a bakalárskych prác v počte 13.

**II. Vedecké pôsobenie uchádzača:**

Doc. Kubinec venoval významnú časť svojich pracovných kapacít svojmu vedeckému rastu, premietnutiu dosiahnutých výsledkov vedeckej práce do vlastnej publikačnej činnosti ako aj do výchovy nových nádejí právnej vedy, kde je vedecké pôsobenie uchádzača úzko späté s jeho intenzívnym a cieľavedomým pôsobením pedagogickým.

Charakter a štruktúra vedeckého diela uchádzačav zodpovedá kritériám požadovaným pre získanie vedecko-akademického titulu profesor vo svojom odbore. Skladba publikačných výstupov ukazuje, že uchádzač im venoval náležitú pozornosť. Ide tak o súbor titulov prác monografického zamerania (z toho 1 monografia vydaná v zahraničí a 2 štúdie charakteru monografie vydané v zahraničí, 8 štúdií charakteru monografie v domácich vydavateľstvách), 45 pôvodných vedeckých prác, súbory vysokošolských učebníc z inauguračného odboru vydané v domácich vydavateľstvách, ďalej treba spomenúť spoluautorstvo a vedúceho autorských kolektívov viacerých významných diel uvedených v prehľade publikačnej činnosti, publikované príspevky na domácich a zahraničných konferenciách (13 doma a 6 v zahraničí). Uchádzač tak preukázal, že v minulosti vystúpil so zásadnými príspevkami na celom rade domácich a zahraničných podujatí a v tejto súvislosti publikoval desiatky domácich a zahraničných vedeckých štúdií.

Pohľad ma publikačnú činnosť uchádzača, osobitne na vedecké monografie vydané v domácich a zahraničných vydavateľstvách poukazuje na široký záber orientácie vo vednom odbore obchodné a finančné právo. Nachádzame tu práce zamerané tak na hmotnoprávne inštitúty súkromného práva ako aj vyslovene práce procesnoprávnej proveniencie.

Vedecké práce uchádzača, a to či už staršie či tie najnovšie, vyvolali jednoznačne pozitívne ohlasy v odbornej právnickej obci. Drvivá väčšina týchto titulov – ako už bolo konštatované - je zameraná do oblasti komercionalistiky, pričom každý seriózny autor, ktorý sa uvedenými otázkami zaoberá vo svojej vedeckej činnosti, nemôže danú tematiku obsahovo a ani citačne opomenúť. Početné dokumentované ohlasy a citácie na vedeckú prácu uchádzača dokladajú jeho pevné miesto v odbornej obchodnoprávnej literatúre. Požadovaný počet 40 ohlasov z toho najmenej 5 v zahraničí predstavuje u uchádzača podľa spisu celkový počet evidovaných 305 ohlasov z toho 93 v zahraničí (dokonca 4 citácie v indexoch Web of Science databázy SCOPUS.

Významnou črtou profilu uchádzača je jeho participácia na riešení grantov. Uchádzač uvádza riešenia grantových úloh, z toho 2 granty ukončené a jeden prebiehajúci.

Uchádzač zaujal v oblasti právnej vedy postoj, ktorý svedčí nielen o šírke záberu ale najmä hĺbke skúmania nespočetných problémov, s ktorými sa musí vyporiadať najmä súdna prax. Osobitne chcem ako oponent zdôrazniť zástoj doc. Kubinca j pri riešení konkrétnych inštitucionálnych problémov obchodného a hospodárskeho práva, ktorý nachádza svoju odozvu v kultivovaní aplikačnej praxe.

Uchádzač splnil požadované kritériá na preukázanie existencie svojej vedeckej školy. Vyškolil 3 doktorandov, ktorí štúdium ukončili úspešnou obhajobou dizertačnej práce, momentálne si eviduje 2 doktorandov po dizertačnej skúške a ďalších 2 doktorandov pred dizertačnou škúškou.

**III.**

Náš vzácny učiteľ a kolega profesor Karol Plank nám už pred rokmi prízvukoval, že jeden z vrcholov tvorby a zároveň dôkazom erudovanosti vysokoškolského pedagóga predstavuje vytvorenie kvalitnej vysokoškolskej učebnice vo svojom odbore. Aj toto kritérium uchádzač bezo zbytku splnil. 3 publikačné výstupy, ktoré sa svojou typológiou zaraďujú pod učebnice, ktoré nesú aj jeho rukopis – či už stál pri ich zrode samostatne, či ako člen autorského kolektívu – patria k základnému fondu učebnicovej literatúry obchodného práva na Slovensku.

Doc. Kubinec je nielen známou ale aj uznávanou vedecko-pedagogickou osobnosťou nielen na Slovensku, ale jej presah zaznamenávame aj do zahraničia. Zužitkováva tak okrem iného svoje kontakty, ktoré nadobudol na študijných pobytoch v zahraničí. Viaceré pozvané prednášky či dokonca priamu pedagogickú činnosť realizovala najmä na podujatiach organizovaných Právnickými fakultami v Brne a Olomouci ako aj iných fakultách v Slovenskej republike.

Dokladom uznania osobnostných kvalít doc. Kubinca, jeho angažovanosti v odbore, je - okrem iného - aj členstvo v redakčných radách odborných časopisov, ďalej členstvo vo vedeckých výboroch domácich a zahraničných vedeckých konferencií, vedenie a členstvo vo viacerých odborových komisiách pre obchodné a občianske právo, funkcie oponenta v habilitačných a inauguračných konaniach, členstvo v rekodifikačných komisiách MS SR, či spolupráca a členstvo v iných orgánoch a inštitúciách.

**Závery:**

Vyššie uvedený výpočet aktivít a výsledkov doterajšieho pedagogického a vedeckého pôsobenia doc. Kubinca vo vednom odbore obchodné a finančné právo, vrátane vlastnej skúsenosti oponenta ohľadne jeho odborného vývoja, ním publikovaného diela, resp. jeho významu, ma vedú ako oponenta k záveru, že uchádzač pán doc. JUDr. Martin Kubinec, PhD., je odborne a pedagogicky kvalifikovaná, zrelá a uznávaná osobnosť v odbore, v ktorom prebieha inauguračné konanie. Výsledkami svojej doterajšej činnosti uchádzač v spĺňa tak hraničné požiadavky (napr. počet rokov vo funkcii docent), avšak v drvivej väčšine ukazovateľov ich zasa výrazne prekračuje (pedagogická prax, publikačné výstupy, citácie, atď.), a preto som presvedčený, že spĺňa všetky fakultou a univerzitou požadované kritériá pre menovanie profesorom v odbore.

Z uvedených dôvodov ako oponent doporučujem, aby pán doc. JUDr. Martin Kubinec, PhD., bol menovaný profesorom v habilitačnom a inauguračnom odbore obchodné a finančné právo.

V Banskej Bystrici, dňa 17. mája 2022

prof. JUDr. Ján Cirák, CSc. oponent